በፈረቃ የነበረዉ ኤሌክትሪክ ኃይል አገልግሎት ወደ መደበኛ አገልግሎቱ ተመለሰ
በመላ ሀገሪቱ በፈረቃ ሲሰጥ የነበረዉ የኤሌክትሪክ አገልግሎት የመኖሪያ ቤት ወደ መደበኛ አገልግሎቱ መመለሱ ተገለጸ፡፡የዉሃ፣ መስኖና ኢነርጂ ሚኒስቴር ዛሬ ለጋዜጠኞች በሰጠዉ መግለጫ ከመጋቢት 2011 ዓ.ም ጀምሮ ለመኖሪያ ቤት ተጠቃሚዎች በፈረቃ አገልግሎት ሲሰጥ የነበረዉ የኤሌክትሪክ ኃይል አገልግሎት ፈረቃዉ ተቋርጦ መደበኛ አገልግሎቱን መስጠት መጀመሩን አስታውቋል፡፡የዉሃ፣ መስኖና ኢነርጂ ሚኒስቴር ዶክተር ኢንጂነር ስለሺ በቀለ እንዳሉት በ1ሺህ 870 ሜጋ ዋት ከፍተኛ የኤሌክትሪክ ሃይል የሚያመነጨዉ የጊቤ 3 ግድብን ጨምሮ በተለያዩ የሃይል ማመንጫ ግድቦች ላይ ባጋጠመዉ የዉሃ እጥረት ምክንያት በመላ ሀገሪቱ የፈረቃ አገልግሎት መኖሩና እና ወደ ሱዳን ይላክ የነበረዉ የኤሌክትሪክ ኃይል ሙሉ በሙሉ ተቋርጦ መቆየቱን ይታወቃል፡፡ትላልቅ የማማረቻ ዘርፎች በተስተካከለዉ የኤሌክትሪክ ሃይል አቅርቦት መሰረት በየቀኑ 50 በመቶ እና ምሽት ሙሉ በሙሉ ተጠቃሚ ይሆናሉ ብለዋል፡፡ የድንጋይ ወፍጮዎች በተሻሻለዉ የሃይል አቅርቦት ላይ አልተካተቱም፡፡
በሀገሪቱ ትልቁ የኤሌክትሪክ ሀይል ማመንጫ ግድብ ግልገል ጊቤ 3 በቅርቡ በነበረዉ የዝናብ መጠን የዉሃዉ ይዞታ ቢጨምርም አሁንም ድረስ መያዝ ያለበት መጠን ላይ አልደረሰም ተብሏል፡፡ በኢትዮጵያ ኤሌክትሪክ ኃይል የጄነሬሽን ኦፕሬሽን ስራ አስፈጻሚ ኢንጅነር አንዳርጌ እሸቴ በበኩላቸው ወደዉጭ ሀገር ይላክ የነበረዉን የኤሌክትሪክ ሀይል በተመለከተ ከሱዳን ጋር 100 ሜጋ ዋት ስምምነት መኖሩን ጠቅሰዉ እስከ 250 ሜጋዋት ድረስ ይሰጥ ነበር ሆኖም ግን አገልግሎቱ አሁንም ድረስ ተቋርጧል ብለዋል፡፡ለጅቡቲ 50 በመቶ የሀይል ቅናሽ ተደርጎ ይላካል ተብሎ ቢታቀድም በኢትዮ ጅቡቲ የባቡር አገልግሎት የኤሌክትሪክ ፍጆታ ምክንያት ከታቀደዉ በላይ የኤሌክትሪክ ሃይል ሲቀርብ ቆይተዋል፡፡የኤሌክትሪክ ኃይል ስርጭቱ ሐምሌ 30 ድጋሚ ክለሳ ይደረግበታል ተብሏል፡፡ 